Jissokaw it-titjiriet ta' evakwazzjoni minn Kabul; Joe Biden jiddefendi d-deċiżjoni li ħa It-titjiriet militari li qed jevakwaw ħaddiema diplomatiċi u persuni ċivli mill-Afganistan komplew fl-aħħar sigħat wara li tnaqqsu l-folol kbar ta' nies li lbieraħ inġabru fuq ir-runway tal-ajruport ta' Kabul iddisprati biex jaqbdu l-ewwel titjira 'l barra mill-pajjiż. Uffiċjali tas-sigurtà li tkellmu ma' Reuters qalu li l-ammont ta' persuni ċivili fl-ajruport naqas, u dan wara ġurnata ta' xeni kaotiċi fejn saħansitra s-suldati tal-Istati Uniti kellhom jisparaw tiri ta' twissija bil-għan li jikkontrollaw il-folla. Ix-xeni li xxandru fil-midja nhar it-Tnejn li għadda kienu juru l-istat ta' disprament ta' nies jipprovaw jaħarbu mill-pajjiż wara l-avvanzi tat-Taliban, tant li saħansitra kien hemm min ipprova jaqbad mal-ajruplani militari hekk kif dawn kienu qed jagħmlu t-tluq tagħhom mill-ajruport. L-istess sorsi qalu ma' Reuters li ħafna minn dawk il-persuni li kienu fl-ajruport issa marru d-dar u s-sitwazzjoni kkallmat, u l-istess ġara fit-toroq li jagħtu għall-ajruport. L-Istati Uniti ħadet il-kontroll tal-ajruport nhar il-Ħadd li għadda hekk kif dan huwa l-uniku post 'il barra mill-pajjiż. Dan seħħ hekk kif it-Talibani ħadu l-kontroll tal-belt kapitali Kabul. Matul il-jum tat-Tnejn, it-titjiriet kellhom jiġu sospiżi u dan minħabba li minn tal-inqas ħames persuni tilfu ħajjithom. S'issa għadu mhux magħruf jekk dawn inqatlux b'tiri ta' armi tan-nar jew jekk tgħaffġux fil-folla. Minkejja x-xeni kaotiċi ta' dak li qiegħed iseħħ ġewwa Kabul, il-President Amerikan Joe Biden iddefenda d-deċiżjoni li jneħħi lit-truppi tal-Istati Uniti mill-Afganistan wara 20 sena ta' kunflitt. Huwa qal li din il-gwerra swiet lill-pajjiż triljun dollaru u ħafna ħajjiet. Biden insista li quddiemu kellu l-għażliet li jew jitlob lill-forzi ta' pajjiżu biex jiġġieled battalja bla tmiem, jew inkella jonora l-ftehim tat-tneħħija tat-truppi li kien innegozjat mill-predeċessur tiegħu Donald Trump. Il-President Amerikan tenna li huwa għadu jemmen li ħa d-deċiżjoni t-tajba filwaqt li saħaq li wara għoxrin sena tgħallem li m'hemmx ħin ideali ta' meta għandhom jitneħħew il-forzi tal-Istati Uniti.